कियो किछ नै सुनै छै अहाँ करै छी बवाल।
 अहाँ नै बूझै छी बहिरा नाचै अपने ताल।
 ककरा सँ माँगै छी अहाँ अपन जबाव यौ,
बाजत कोना एखन नै बूझलक सवाल।
 हुनकर मुस्की के देखि अहाँ की बूझि गेलौं,
चवन्नियाँ मुस्की हुनकर अदा के कमाल।
 नीतिशास्त्र के हुनका पाठ बुझौने हैत की,
ओ जेबी मे रखै छथि नीति बूझि के रूमाल।
 देखैत अछि नौटंकी "ओम" हुनकर चुप्पे,
लागै हुनका जे हम छी तिरपित निहाल।
 डेग दैत पूरब अहाँ पच्छिम पताइत छी।
 चढल मस्ती जवानी के अहाँ अगधाइत छी।
 बिना पुजारी के मन्दिरक शोभा नै भावै अछि,
हम छी प्रेम-पुजारी अहाँ नै पतियाइत छी।
 नैनक इशारा सँ जे अहाँ किछ कहि देलियै,
ओ सभक सोझाँ सुनाबै मे किया लजाइत छी।
 संकेत अहाँ के हम अपन प्रेमक पठेलौं,
कहलौं अहाँ, देखू किया एना भसियाइत छी।
 "ओम" लुटेने अछि पूरा जिनगी अहीं पर यै,
मोन-आँगन मे रहियौ किया खिसियाइत छी।
 माटिक बासन मे भय गेल भूर, ओकरा फोडिये देनाई नीक।
 जखन विश्वास भय गेल चूर, ओ रिश्ता के तोडिये देनाई नीक।
 फरियाद सुनावैत पूरा जीवन ताकैत छी किया रखने आस,
कान मे ठूँसने रहैथ जे तुर, ओ हाकिम छोडिये देनाई नीक।
 बिना मिलेने ताल-मात्रा कखनो सु-संगीत कहाँ अछि निकलल,
ककरो सँ मिलल नहि जे सुर, महफिल छोडिये देनाई नीक।
 अपस्याँत भेल छी मरखाह बडद के खूँटा मे बान्हि राखय मे,
बेसी चलबय लागै जे खुर, ओ बडद के खोलिये देनाई नीक।
 फाटल वस्त्र कहुना पैबंद लगा के पहरि सकैत अछि "ओम",
मुदा जाहि मे सगरो अछि भूर, ओ कपडा फेंकिये देनाई नीक।
 अहाँ कतेक बहायब अपन नोर, दुख कियो नहि बाँटत।
 जाहि खदहा के ओर नञ छोर, ओकरा कोना के पाटत।
 देखू गुलाब के चिर-मुस्की उपवन के भेल छै शोभा,
डारि मे काँट छै पोरे-पोर, इ दुख ककरा से बाजत।
 टूटल माला के मोती तकै मे बालु किया फँकैत छी,
कतबो कियो लगाबय जोर, मोती घुरि नहि आयत।
 लड्डू, बर्फी, रसगुल्ला सन मधुर के लागल चस्का,
चखियो कनी पटुआ के झोर, मधुर बेसी मीठ लागत।
 घुप्प अन्हरिया राति मे "ओम" के मोन मे छै इ आस,
साँझ के पाछाँ हेतै भोर, अन्हरिया कोना नहि फाटत।
 छूछे बोल-भरोस अहाँ के दुख कोना के चूरत?
 ठोढ चुप हृदय स्पन्दित सदिखन राग गाबैत अछि,
इ राग जे अहाँ नहि बूझब, तऽ सरगम कोना के गूँजत?
 बिना बजेने चानन गाछ सॅ भुजंग रहैत अछि लपटल,
मूक संकेत अहाँ नहि जनबै, तऽ प्रेम लता कोना के लतरत?
 कौआ कुचरै भोरे सँ आँगन मे अनघोल केने अछि,
अहाँ साँझ धरि सूतले रहबै तऽ सनेस कोना के पँहुचत?
 कस्तूरी मृग मे, सर मे सरसिज, सुगंध सुमन मे सदिखन,
ऒहिना "ऒम" अहीं मे बसला, कतौ और कोना के भेंटत?
 कोसी मैया के कृपा अथाह भऽ गेलै,
खेत लागल पाँच बीघा तबाह भऽ गेलै।
 सगरो खेत बनल छै बालू के भीत,
गामक बाट सेहो बलुआह भऽ गेलै।
 डीलर कहैत छै कोनो खाद नहि आयल,
मुदा पेट हुनक बडका कडाह भऽ गेलै।
 दुनू साँझक भात पर भेल अछि आफत,
घर मे सब कहैत अछि तमसाह भऽ गेलै।
 यौ किसानक जिनगी अन्हारे मे कटतै,
"ऒम" किछु बाजत, कहबै बताह भऽ गेलै।
 इक्किसवीं सदिं मे घर सं निकलि क'देखलिय.
 बात दोसरक करी ई कोनो निक गप्प नहीं,
दोसर सं पहिने अपने कांट प'चलि क'देखलिय.
 नहि कियो दोस्त नहि दुश्मन एही दुनियां मे,
मनुष्य मात्र चेतन अछी मन के बदलि देखलिय.
 ई कोनो खेल नहि बालू केर जिनगी जी लेव एहिना,
लगे शर्त प' शर्त तं सिक्का उछालि क' देखलिय .
 एहि दुनियां के सम्हारी क' आहा की देखबैन ,
देखबाक हुए "दीपक"तं स्वयं के सम्हारी क'देखलिय.
 अबिक' हिय हल्लुक क'दिय फूल बनल काँट प्रिये .
 कहने रही आहां प्रणयिनी आएब आई निजगुत्ते ,
सुधी मे अहीक' बताह भेल छि सत्य करू ने बात प्रिये .
 गुज-गुज अन्हरिया हे प्राणप्रिये छारल छै मेघ करिया ,
निर्जन निशा मिलनक'उताहुल जान हमर अछी आट प्रिये.
 कोन प्रारब्ध छल हमर जे संग अहाँक छुटि गेल ,
दुर्दिनक' फेर मे अपन फोरि रहल छि मात प्रिये .
 इच्छा अछि अंतिम हमर वाहि पसारि क'औ प्रिये ,
"दीपक"सिनेह आतुर चित के करब नही उदास प्रिये. 